次韻經略吳及石門洞
作者：劉牧
朝代：宋

paragraphs: 諫紙空箱後，高牙拂斷霓。
還符翠洲夢，來見石門題。
架竹生新徑，誅茅得舊蹊。
陰崖走別洞，陽嶺带回溪。
吟桂人非隠，逢花客自迷。
虛中存納受，絕壁阻攀躋。
地遠饒征戍，君來息鼓鼙。
吏閑眠麂鹿，民樂戲鳧鷖。
勝事時相遇，芳樽手屢携。
清風與詩句，留與昔賢齊。